CHEWA ขาย RO รับเงินเข้ากระเป๋า 537.43 ลบ. ปักธงลุยขยายธุรกิจตามแผน
CHEWA เผยผลการขายหุ้นสามัญเพิ่มทุนให้ผู้ถือหุ้นเดิมได้รวมจำนวน 467.33 ล้านหุ้น รับเงิน 537.43 ล้านบาท ผบห.เตรียมนำเงินสร้างฐานธุรกิจตามแผน ก้าวสู่อสังหาฯศักยภาพแข็งแกร่ง 
18 พ.ค. 2561

นายบุญ ชุน เกียรติ กรรมการผู้จัดการ บริษัท ชีวาทัย จำกัด (มหาชน) หรือ CHEWA เปิดเผยถึงผลของการเสนอขายหุ้นสามัญเพิ่มทุนจำนวนไม่เกิน 750 ล้านบาท  มูลค่าที่ตราไว้ (พาร์) หุ้นละ 1 บาท ให้แก่ผู้ถือหุ้นเดิมตามสัดส่วนการถือหุ้น (Right Offering) ในสัดส่วน 1 หุ้นสามัญเดิมต่อ 1 หุ้นสามัญเพิ่มทุน
โดยมีราคาเสนอขายหุ้นละ 1.15 บาท และได้เปิดจองซื้อหุ้นและรับชำระเงินค่าหุ้นสามัญเพิ่มทุน ระหว่างวันที่ 7 พ.ค.- 11 พ.ค. 2561 ปรากฎว่าสามารถขายหุ้นเพิ่มทุนได้จำนวน 467,335,804 หุ้น ซึ่งมีจำนวนหุ้นคงเหลือ 282,664,196 หุ้น จำนวนเงินก่อนหักค่าใช้จ่ายที่ได้รับรวมทั้งสิ้น  537,436,174.60 บาท (หักค่าใช้จ่ายรวม 690,250,00 บาท)  เหลือจำนวนเงินที่ได้รับสุทธิทั้งสิ้น  536,745,924.60 บาท
ทั้งนี้ นายบุญ ชุน เกียรติ  กล่าวว่าครั้งนี้เป็นการสะท้อนความเชื่อมั่นจากกลุ่มผู้ถือหุ้นรายใหญ่ที่ให้ความไว้วางใจในการเพิ่มทุน ซึ่งจะช่วยเสริมสร้างให้บริษัทฯ มีฐานทุนและฐานะทางการเงินที่แข็งแก่งยิ่งขึ้น สามารถที่จะรุกขยายธุรกิจได้ต่อไปในอนาคต ด้วยความมั่นคงและมั่นใจ
“เรามุ่งมั่นที่จะสร้างการเปลี่ยนแปลง และยกระดับโครงการของ CHEWA  ให้มีความหลากหลายเพื่อตอบสนองความต้องการของลูกค้าหลากหลายกลุ่ม  จึงมีความจำเป็นต้องสร้างฐานทุนและฐานะทางการเงินให้มีความแข็งแกร่ง  เพื่อเตรียมความพร้อมสำหรับการลงทุนในอนาคต  ซึ่งจะนำมาซึ่งรายได้ที่เพิ่มขึ้นและส่งผลให้อัตราการทำกำไรของบริษัทฯ ในระยะยาวเติบโตได้อย่างมีศักยภาพ อันจะนำมาซึ่งการสร้างผลตอบแทนที่ดีให้ผู้ถือหุ้น” นายบุญ ชุน เกียรติ กล่าวในที่สุด
 
 